b'\n_START_ARTICLE_\nGladiator (film, 2000)\n_START_SECTION_\nZgodba\n_START_PARAGRAPH_\nRimski general Maximus Decimus Meridius je poveljnik rimske vojske na severni meji rimskega cesarstva, kjer zabele\xc5\xbei pomembno zmago v vojni proti barbarskim germanskim plemenom. To mu prinese velik ugled v o\xc4\x8deh umirajo\xc4\x8dega cesarja Marka Avrelija, ki se odlo\xc4\x8di, da bo po smrti oblast za\xc4\x8dasno raje predal njemu, kot pa svojemu sinu Komodu, katerega moralne vrednote so vpra\xc5\xa1ljive. Ko Komod izve za o\xc4\x8detovo odlo\xc4\x8ditev, ga umori in prevzame oblast. Takoj po prevzemu oblasti razpusti senat ter za\xc4\x8dne vladati kot absolutist, zaradi \xc4\x8desar ga ljudje zasovra\xc5\xbeijo._NEWLINE_Maximus ugotovi, da je bil Mark Avrelij umorjen, vendar ga izda njegov prijatelj, general Kvint, ki uka\xc5\xbee usmrtitev Maximusa ter njegove \xc5\xbeene in sina. Maximus uspe zbe\xc5\xbeati in odhiti domov, vendar je prepozen, da bi re\xc5\xa1il \xc5\xbeeno in sina. Nezavestnega najdejo trgovci s su\xc5\xbenji in ga prodajo Proksimu, ki vodi \xc5\xa1olo za gladiatorje nekje v Severni Afriki._NEWLINE_Ker je po smrti \xc5\xbeene in sina izgubil upanje v lep\xc5\xa1o prihodnost in zaradi svoje voja\xc5\xa1ke preteklosti se Maximus izka\xc5\xbee kot zelo uspe\xc5\xa1en gladiator. Skupaj z ostalimi gladiatorji kmalu nastopi v rimskem Koloseju, kjer ob uprizoritvi bitke za Kartagino kljub neenakovrednemu boju porazijo nasprotnike, kar spro\xc5\xbei navdu\xc5\xa1enje mno\xc5\xbeice. Komod uka\xc5\xbee, da Maximus, skrit za \xc4\x8delado, razkrije svojo identiteto in zgro\xc5\xbeen ugotovi, da je Maximus \xc5\xa1e vedno \xc5\xbeiv. Maximus spregovori o zlo\xc4\x8dinih, ki jih je proti njemu in njegovi dru\xc5\xbeini zagre\xc5\xa1il Komod. Ta mu zaradi strahu pred ljudstvom prizanese. Kmalu zatem Maximus premaga predhodno nepora\xc5\xbeenega gladiatorja Tigrisa in se kljub Komodovemu ukazu, da pora\xc5\xbeenca ubije, odlo\xc4\x8di, da mu prizanese. Ta poteza Maximusu da \xc5\xa1e ve\xc4\x8dji ugled v o\xc4\x8deh javnosti in s tem si Komod ne more ve\xc4\x8d privo\xc5\xa1\xc4\x8diti njegove javne usmrtitve brez da bi si nakopal \xc5\xa1e ve\xc4\x8dji gnev ljudstva._NEWLINE_Po boju k Maximusu pristopi njegov nekdanji pomo\xc4\x8dnik Cicero in mu pove, da ga njegovi vojaki \xc5\xa1e vedno podpirajo. Maximus nato za pomo\xc4\x8d zaprosi Komodovo sestro Lucillo in skuje na\xc4\x8drt, kako bi s pomo\xc4\x8djo vojske Komoda zru\xc5\xa1ili z oblasti. Komod izve za na\xc4\x8drt in uka\xc5\xbee napad na gladiatorsko \xc5\xa1olo, pri \xc4\x8demer Maximus pravo\xc4\x8dasno pobegne, vendar je ujet, ko posku\xc5\xa1a neuspe\xc5\xa1no re\xc5\xa1iti Cicera._NEWLINE_Komod se Maximusa \xc5\xbeeli znebiti, zato si uredi dvoboj z njim v koloseju, tik pred dvobojem pa ga zabode, s \xc4\x8dimer mu ote\xc5\xbei boj. Med samim dvobojem Maximus vseeno razoro\xc5\xbei Komoda, ki nato od Kvinta zahteva me\xc4\x8d, vendar ga ta ignorira. Zato Komod posku\xc5\xa1a ponovno zabosti Maximusa, vendar mu Maximus bodalo vzame in ubije._NEWLINE_Umirajo\xc4\x8di Maximus nato javnosti sporo\xc4\x8di \xc5\xbeelje Marka Avrelija, s katerimi zahteva osvoboditev su\xc5\xbenjev in ponovno dodelitev oblasti senatu. Po smrti se sre\xc4\x8da z dru\xc5\xbeino v onostranstvu.\n_START_SECTION_\nNagrade\n_START_PARAGRAPH_\nFilm je leta 2000 prejel pet oskarjev: za najbolj\xc5\xa1i film, glavnega igralca (Russell Crowe), posebne u\xc4\x8dinke, kostumografijo in glasbo.'